7.2.2023.
LV
Eiropas Savienības Oficiālais Vēstnesis
C 47/123 Trešdiena, 2022. gada 6. jūlijs
23. mudina valdību pienācīgi novērst bažas un īstenot Konstitucionālās tiesas 2016. gada nolēmumu, ar kuru Visoki Dečani klosterim tika piešķirti zemes gabali; pauž bažas par to, ka iestādes joprojām nav īstenojušas šo tiesas nolēmumu, tādējādi apdraudot valdības apņemšanos nodrošināt tiesiskumu un tiesu varas neatkarību, kā arī nodarot kaitējumu valsts starptautiskajai reputācijai; uzsver, ka ir svarīgi īstenot visus Konstitucionālās Tiesas lēmumus; aicina valdību piemērot neselektīvu pieeju tiesiskuma jēdzienam;
24. atzinīgi vērtē darbu, ko veic Eiropas Tiesiskuma misija Kosovā (EULEX), palīdzot Kosovas iestādēm izveidot noturīgas un neatkarīgas tiesiskuma iestādes; atzinīgi vērtē EULEX pilnvaru pagarināšanu, kā arī neseno pagaidu vienības izvietošanu, lai stiprinātu EULEX nokomplektētās policijas vienības spējas; mudina Kosovu turpināt sadarbību ar EULEX, kā arī ar specializētajām palātām un Specializēto prokuratūru, jo tas ir svarīgs apliecinājums šīs valsts apņēmībai ievērot tiesiskumu;
25. atzinīgi vērtē 2020. gada jūlija darba vienošanos starp Kosovas policiju un Eiropolu, kura veidos pamatu ciešākai sadarbībai cīņā pret organizēto noziedzību, terorismu un ekstrēmismu, un aicina Kosovas iestādes pilnībā izmantot šo potenciālu; uzsver, ka Interpols šajā ziņā ir svarīgs instruments cīņā pret organizēto noziedzību; pauž nožēlu par to, ka Kosova vēl nav Interpola locekle, neraugoties uz tās daudzajiem mēģinājumiem tam pievienoties, un prasa Kosovu iekļaut Interpolā, kā arī aicina ES dalībvalstis proaktīvi atbalstīt Kosovas pieteikumu pievienoties šai organizācijai;
26. mudina Komisiju īstenot ieteikumus, kas izklāstīti Eiropas Revīzijas palātas Īpašajā ziņojumā Nr.
01/2022, lai nodrošinātu, ka ES finansiālā palīdzība Rietumbalkānos efektīvi veicina tiesiskumu, un jo īpaši mudina izstrādāt pamatnostādnes par IPA III noteikumu piemērošanu modulācijai un stingrāku parlamentāro kontroli pār finanšu līdzekļiem; aicina Komisiju finansējumu ciešāk sasaistīt ar progresu tiesiskuma jomā, palielināt atbalstu pilsoniskās sabiedrības organizācijām (PSO) un neatkarīgiem medijiem un uzlabot ziņošanu par projektiem un to uzraudzību, kā to atkārtoti prasījis Parlaments; šajā sakarībā aicina labāk koordinēt dažādās tiesiskuma programmas, kuras atbalsta starptautiskie līdzekļu devēji;
27. prasa ES un Rietumbalkānu valstīm izstrādāt satvaru auglīgai sadarbībai starp Eiropas Prokuratūru (EPPO) un Rietumbalkānu valstīm, lai nodrošinātu, ka EPPO var efektīvi īstenot savas pilnvaras ES līdzekļu, jo īpaši IPA III līdzekļu, jomā;
Pamatbrīvību un cilvēktiesību ievērošana
28. atzīmē, ka Kosovas tiesiskā un institucionālā sistēma kopumā nodrošina cilvēktiesību, minoritāšu tiesību un pamattiesību aizsardzību, taču īpaši liela nozīme ir īstenošanai; aicina Kosovu labāk integrēt izglītības iestādēs bērnus ar invaliditāti; uzsver, ka ir jāpieliek lielākas pūles, lai bērniem ar invaliditāti nodrošinātu piekļuvi kvalitatīvai izglītībai;
29. pauž nožēlu, ka Kosovas Asambleja nav pirmajā lasījumā pieņēmusi Civilkodeksa projektu, un prasa to pieņemt pēc tā atkārtotas iesniegšanas plenārsēdē, nodrošinot Kosovas iedzīvotājiem tik ļoti vajadzīgo progresu, jo īpaši uzlabojot apstākļus Kosovas sabiedrības visneaizsargātākajiem locekļiem, proti, sievietēm, bērniem un LGBTI+ personām, un pozitīvi ietekmējot Kosovas ekonomisko attīstību; pauž atbalstu viendzimuma partnerattiecību iekļaušanai tiesību aktos saskaņā ar Kosovas konstitūciju;
30. pauž bažas, ka, lai gan tiesību aktu un politikas ziņā attiecībā uz LGBTI+ personām ir vērojams progress, to īstenošana ir nepietiekama; nosoda visus pret LGBTI+ kopienu vērstos diskriminējošos un pazemojošos izteikumus, tostarp no dažu augsta līmeņa politiķu puses; šajā sakarībā aicina Kosovas līderus vairāk publiski veicināt visu Kosovas iedzīvotāju, tostarp LGBTI+ personu, pamattiesību ievērošanu;
31. pauž nožēlu par to, ka iniciatīvas iesaistīt serbu kopienu Kosovas politiskajās, sociālajās un ekonomiskajās struktūrās ir ļoti ierobežotas; aicina Kosovas valdību un Kosovas serbu pārstāvjus pildīt savu solījumu iesaistīties iekšējā dialogā un patiesi sadarboties ar neatkarīgām pilsoniskās sabiedrības organizācijām serbu kopienās, jo īpaši valsts ziemeļos, lai tās sekmīgi integrētu; aicina ES turpināt veicināt un atbalstīt starpkopienu programmas; atzinīgi vērtē Kosovas iestāžu centienus apkarot rasismu un novērst incidentus starp etniskajām grupām;